Torben (13) døde etter båtulykke
– Søndag ettermiddag fikk vi den triste beskjeden om at fredagens ulykke i båthavnen ved Sandnes har hatt dødelig utfall. Familien har samtykket i at Hadsel kommune får offentliggjøre at det er Torben Kjørstad Pedersen (13) som er forulykket, skriver kommunen i en pressemelding. På formiddagen opplyste sykehuset at tilstanden var kritisk, og at han fikk intensivbehandling. Sykehuset ønsker ikke ovenfor VG å gå inn på dødsårsaken til gutten.Familien har samtykket i at Hadsel kommune får offentliggjøre at det er Torben Kjørstad Pedersen som er forulykket. Torben var elev ved Sandnes skole. – Politiet etterforsker saken rutinemessig, og detaljer i hendelsesforløpet er det de som må uttale seg om. Men det har vært flere involvert i hendelsen som vitner og til stede, både voksne og barn, og flere av disse går på skolen, sier ordfører Siv Dagny Aasvik til VG. 13-åringen var ute på fjorden i en liten båt sammen med en jevnaldrende kamerat som befant seg i en annen båt. Gutten falt i havet, ble berget av kameraten og tatt til land, hvor han fikk livreddende førstehjelp.Rektor Odd-Einar Sørensen ved Sandnes skole, hvor 13-åringen var elev, sier skolen er i dyp sorg. - Torben var en fantastisk aktiv og omgjengelig gutt. Alle likte Torben. Han var veldig interessert i båt og var veldig båtvant. Han har vært masse på båt og har vært der siden han var liten. Det som har skjedd er en forferdelig og tragisk ulykke, sier rektoren. Søndag har skolen vært åpen for elever som har trengt noen å snakke med. – I morgen, mandag, skal vi også ha en minnestund. Både skolen og lokalsamfunnet har lidd et stort tap, sier Sørensen. Det var en skolekamerat av 13-åringen som fikk han opp av vannet etter ulykken. – Kompisen går i en annen klasse enn Torben. Etter forholdene går det bra med ham, sier rektoren.Operasjonsleder Grete Birkeland i Midtre Hålogaland politidistrikt sier politiet er ferdig med den største delen av sin rutinemessige etterforskning. – Vi har undersøkt båten, motoren, og avhørt gutten som var sammen med ham, sier Birkeland til VG. – Fant dere noe unormalt med båten eller motoren? – Nei, det gjorde vi ikke. Mange skal ha vært vitner til ulykken, ifølge ordføreren. Familien og direkte berørte blir nå tatt hånd om av kommunens kriseteam, og det blir holdt en samling på Sandnes skole. Her vil elevene som kommer utover ettermiddagen og kvelden, bli tatt hånd om av lærere og kriseteam.
Livet til Torben Kjørstad Pedersen (13), som falt i vannet fra en båt fredag, sto ikke til å redde.